Nog ŉ Welkom-vrou vermisCaren Bezuidenhout ŉ Vrou van Welkom in die Vrystaat word vermis nadat sy haar kind Maandag by die skool afgelaai het. Kapt. Stephen Thakeng, woordvoerder van die polisie, het gesê Caren Bezuidenhout het omstreeks 06:55 Maandag vir haar man, Daniël Stephanus, gesê dat sy hul kind by die skool gaan aflaai. Haar man het verder geslaap, omstreeks 09:30 wakker geword en besef sy vrou is nog nie tuis nie. Volgens Thakeng het Bezuidenhout se man in die motorhuis gaan kyk en gesien hul rooi Toyota-bakkie is nie daar nie. Hy het ŉ opsporingsmaatskappy laat weet wat hom ingelig het dat die bakkie by die Harmony-vulstasie in Virginia staan. “Hy is ingelig dat die bakkie omstreeks 07:41 by die vulstasie ingery het. Mnr. Bezuidenhout het na die vulstasie gery waar hy die bakkie gevind het met een van die vensters op ŉ skrefie oop en die sleutels nog binne-in die bakkie.” Thakeng het gesê daar was egter geen teken van Caren nie. “Hy het ŉ stuk draad gebruik om die bakkie oop te maak en toe daarmee gery om hul kind by die skool te gaan haal.” Volgens Thakeng het Bezuidenhout talle kere met sy vrou kontak op haar selfoon probeer maak, maar sonder welslae. Hy het sy skoonma ingelig en sy kon ondanks talle pogings ook nie haar dogter in die hande kry nie. Bezuidenhout het sy vrou by die Welkom-polisiestasie as vermis aangemeld. Enigiemand met inligting oor waar Caren Bezuidenhout haar moontlik kan bevind, word versoek om kapt. Yolanda Hulme by 057 391 6012 of 082 372 0423 te bel. Bezuidenhout se verdwyning volg nadat Charmaine Botha (42) Woensdag buite haar werkplek in Welkom ontvoer is. Luidens berigte het die ontvoerders twee goudstawe van haar man, Johnny, wat by ŉ goudaanleg werk, geëis. Botha is ongedeerd vrygelaat nadat daar glo ŉ losprys betaal is. Nege verdagtes is Vrydag in verband met die voorval in hegtenis geneem vir ontvoering en die diefstal van ongesmede edelmetaal.